
Lakonike 


Quante plu kurt es la poemo, 
tante plu por la meditemo 


por longa pensi to es temo. 


Raupo 


Kand ol jacis quiete en kokono 
ol plendis: mankas hik aero. 
Diveninta papiliono 


ol fugas pro timar danjero. 


Paradoxo 


Arbori havas stranja rezono: 


li restas ya nud en la kolda sezono. 


Klareso 


-"Pro quo vu sempre duras asertar 
ke vua linguo es la maxim klar ?" 


-"Pro ke nur lun me povas komprenar." 


Kompreneble 


- Quon vu pensas, kara Sioro, 
pri linguo internaciona ? 


ka por ol vu havas favoro 


- Certe no! to esus ne bona, 
e me refuzas kun persisto . 


( nam me ganas kom tradukisto). 


Komparo 


Sempre vu parolas pri desklozo: 
ka vu pensas ke vu esas rozo ? 
Nu, vu bone stekez en memoro: 


balde pos desklozo velkas rozo. 


Questiono 


Tu, qua tante zelas, mea kar, 
fervoroze por komunikar, 
dicez nun a ni, se tu lo savas, 


quon komunikinda do tu havas ? 


Bruisili 


Totajorne sen cesar 
askoltar mem dum voyajo 
muzikacho bruisar, 

a li donas avantajo: lo 


Impedas ya pensar. 


Reklamo 


Semblas ke nun la skopo di la vivo 
lo es facar plu blanka la lesivo... 
Kande sordid es la moral kustumi 


on volas la neteso dil kostumi. 


10 


Oblivio 


- Dicez, pro quo tante tu drinkas ? 
en ebrieso tu sinkas. 

- Lo esas por obliviar. 

- Ma quo ? 

- Ne plus me povas memorar. 

- Pro tante bone sucesar 


takaze tu devas cesar. 

Difero 


VI, faraoni, esis ridikuli 
adorante sakra katuli, 

ed anke vi, qui kun obstini 
veneracas sakra bovini. 
Ma ni, homi racional 
esas fortunoze ne tal: 

ni en nia luxoz abundi 


dorlotas nia sakra hundi. 

Justifiko 


Vi ne blamez mea mestiero, 
omna homi ya sur nia tero 
mustas laborar por viv-existo. 


(tale dicis exekutisto). 

Skeptikeso 


Skolomastro: 

- Skolani, vi sempre dicez lo ver, 
e bone memorez ke le sincer 
eniras omnube... 

Skolano: 


- Mem en karcer! 

Ad aktorino 


- Duadeketri yari ! Tante yun 
yen ke tu publisas ja nun 


"Historio di mea vivo". 
- Yes, e pro tre bona motivo, 


nam pos dek yari, ho ve ! 


Nulu memoros pri me. 

Masko 


L'antiqua aktori pos la teatrajo 
deprenis la maskilo del vizajo; 
por le moderna plu hard es la tasko, 


nam lia tota vivo esas masko. 

Tradicioni 


La bon tradicioni ancestral 
tre meritas nia respekto 


ed a li ni grantas homaji. 
Ma lor lia nasko to esis ne tal, 


nam pri li on havis suspekto 


pro esar danjeroz novaji. 

Pri radiki 


Sempre tu serchas tua radiki, 


ka tu vol trovar justifiki ? 


Lasez la radiki al planti: 
homi esas nul vejetanti. 
To quo importas es ne l' origino, 


to es la skopo di tua destino. 

Eko 


Homaro, dicis l' old ermito, tre tu kuras 
sen suciar vers quo tu aventuras. 
De tua hasto, qua es la defino ? 


Semblis ke l' eko quik respondis: fino. 

Ad avan ! 


Ni es sur bordo dil abismo, 
ma ne darfas retropazar; 
kom adepti dil progresismo, 


Kuraje ! Ad avan ! Por progresar ! 

Dubito 


Kontre l' opreseri kun klamadi 
ofte tu defilas sur la stradi; 
kad al opresato dil vilajo 


tu sokursas kun egal kurajo ? 

Guidata tolero 


- En skolo nun ni havas kurso pri tolero. 

- Quo esas to ? 

- Pensar segun lia prefero. 

- E kand on pensas per judiko qua diferas ? 


- Celar lo es prudenta; ton li ne toleras. 

A shovinisto 


- Pro quo vu duras aprobar ta lando 
malgre la kulpi dil statal komando ? 
- Pro ke me naskis ibe. 

- Yen egardo 


por loko, qua dependis de hazardo ! 

A politikisto 


Por l' integreso di ta lando 
tu luktas kun multa fervori; 
ma kad es integra la stando 


di tua propra mori ? 

Hipokriti 


Ni esas la vinkinti dil milito 
nam di la yuro ni esas championi: 


la vinko rekompensas al merito ! 
To sonas ya plu bele en la kansoni 


kam agnoskar sen tala fanfaroni: 


nam ni havis plu multa kanoni. 


25 


Homala yuri 


- Vi lasas ta gento esar masakrata, 


ka ni darfas savar la motivo ? 


- L'afero es tre komplikata, 
ni ne vol riskar nia vivo, 
ma ni tamen es akurata 


por a li adportar nutrivo. 

Internaciona komerco 


Me probis komprenar ma pro esar naivo 
ne povis deskovrar la sekreta motivo 
pro quo, dum ke sur tero mankas la nutrivo 


hike on interdiktas la kultivo. 


27 


Bon informo 


- Bone ! Tandem yen nova skandalo ! 


Ni ne mustos klozar la butiko. 


Tale dicis kun simpla logiko 


la patrono dil jurnalo. 

Tigro ek papero 


"Papera tigro" esis amuziv imajo 
pri adverso, qua povas agar nul domajo. 
Eventas tamen, ke artiklo sur papero 


plu kam kruela tigro es mortal danjero. 

Falio 


Kande Vereso, tote nuda 
ek sua puteo vol ekirar, 
Jurnalisti subite pruda 

adkuras por lun vestizar. 
Ma la paperi esas kruda : 


el preferas desaparar. 

Inter yuristi 


- Lo es tote kontre lego, 


di la yuro to es nego ! 


- Nu, vu dicez, kar kolego, 
respondant a me loyale, 
ti qui facis ita lego, 


ka li facis ol legale ? 

Changebla vorti 


Atencez ! Ti qui esis "le rebel", 
pro ke li vinkis, es nun "le fidel", 
e l' ex-fideli esas en karceri: 

lin on akuzas quale trahizeri. 
La vorti chanjas segun la suceso: 


yen to, quon li nomizas: legaleso. 

Ad advokato 


Defensar vidvino ed orfani 
meze dil shikani 

di la proceduro, 

lo es nun plezuro 


...Se nur pagos l' asekuro. 

En tribunalo 


"Vu grantez indulgo por mea kliento, 
nam ta kompatindo ya esas demento, 
e yen por pruvar lo: il havis la penso 
(adverso:) 


...ke tun Il selektis por sua defenso ! 

Uzurpo 


- Ho ve, Yusteso, vertuoza Damo, 
a tu li ofte facas mala famo, 
nam li asertas, ke tu lin incitas 


kand a kruel punisi li ecitas. 


- Certe, me bone savas, ke megero 
di mea nomo esas uzurpero: 
el celas sua propra leda vorto, 


qua esas "Venjo", signo ya di morto. 

Nostalgio 


- Vere semblas, kar poeto, 
ke tu agas mi-rideto 
deskovrante nov inspiro 


por epigramal satiro. 


- Tamen anke kun regreto, 
ke sur la homal planeto 
ve ! trovesas tanta temi 


por ironioz poemi. 

Al poeto 


- Dicez: kad es tua kustumo 
en galo trempar tua plumo ? 
- Tu memorez, ke galo es 
por la korpo neces 

ed anke por mental saneso. 


- Certe, ma sen eceso. 

